Բացման խոսքով հանդես եկան ՀՀ ԿԳՆ աշխատակազմի նախնական և միջին մասնագիտական կրթության վարչության պետ Ռոբերտ Աբրահամյանը, ՀՀ ԱՍՀՆ աշխատակազմի զբաղվածության բաժնի պետ Ռուզաննա Պեպանյանը և Եվրոպական կրթական հիմնադրամի Հայաստանի համար պատասխանատու Միլենա Կորադինին: Մասնագիտական կողմնորոշման մեթոդական կենտրոնի տնօրեն Հայկուհի Գևորգյանը ներկայացրեց Հայաստանում կարիերայի ուղղորդման համակարգի հետագա զարգացման հեռանկարները: Հաշվի առնելով հանրապետությունում բնակչության և հատկապես երիտասարդների շրջանում զբաղվածության ցածր մակարդակը, նախարարությունը զբաղվածության ոլորտում որդեգրած իր նոր քաղաքականությամբ անցում է կատարել առավել ակտիվ և համակարգային բարեփոխումների: Այս ուղղությամբ 2012թ. ՀՀ կառավարության կողմից հավանության արժանացան ՀՀ զբաղվածության ռազմավարության և ՀՀ-ում մասնագիտական կողմնորոշման համակարգի զարգացման հայեցակարգը: Քննարկվող խնդիրներից կրթություն-աշխատաշուկա կապի ապահովումն է ու հավասարակշռության ստեղծումը, որի արդյունքներից մեկը պետք է լինի հանրապետությունում մասնագիտական կողմնորոշման գործուն համակարգի ստեղծումը: